Oslavie

Oslavie (par sloven Oslavje) e je une frazion di Gurize. E je logade ae çampe dal Lusinç doi chilometris a tramontan dal cjâf lûc, a 154 metris di altitudin dapît dal Cuei. Al dì di vuê la popolazion e je par la plui part taliane e furlane, ancje se il teritori di Oslavie al è stât lûc di insediament sclâf. La economie dal paîs si base su la agricolture, in mût particolâr su la coltivazion de vît e su la produzion di vins.

Il sacrari
Oslavie e je cognossude ancje fûr dal Friûl par vie dal sacrari militâr dedicât ai colâts de prime vuere mondiâl che culì si cjate. Il sacrari al fo mitût su tal 1938 su progjet dal architet Ghino Venturi: si trate di un cuarp centrâl in piere blancje logât insom di une scjalinade. Dentri di lui a son sapulîts 57.740 soldâts (plui o mancul 36.000 mil di lôr a son cence non) muarts tes batais pe cjapade di Gurize, dal 1915 al 1916. I militârs achì inumâts a son cuasi ducj talians (mancul 540 austriacs), e 13 di chescj a son decorâts cun la medaie d'aur al valôr militâr. Il gjenerâl Achille Papa al fâs part di chescj 13.

Categorie:Paîs dal Friûl
Categorie:Frazions di Gurize